khistorydata/jeongjo-sjw-relations huggingface dataset:
정조 12년
以兵曹銅龍門入直把摠番單子傳于南鶴聞曰今至多日似已熟講能誦間入直文武臣竝令替直後草記
정조 12년
洪仁浩以禮曹言啓曰兵曹銅龍門入直把摠番單子傳曰今至多日似已熟講能誦間入直文武臣竝令替直後草記事命下矣卽接各司擧案則成均館博士玄杞副司果曺允遂今已能誦云依下敎替直之意敢啓傳曰知道
정조 12년
洪仁浩以刑曹言啓曰卽接平安道定州幼學金珍一安州兵營奴惠禮等所志則以爲定州地有新筒松池筒俱是廢堤堰起耕處而新筒則先大王朝三翁主房折受松池筒則肅宗大王朝毓祥宮折受收稅矣以船路之不便新筒雍正十二年自二翁主房放賣松池筒康熙五十五年自毓祥宮放賣故渠等之祖與族屬買得而當初折受時御覽成冊及內需司入啓文書與圖署牌子俱爲受出耕食矣庚子年本道所在堤堰司廢筒冒耕處三十餘筒折受於慶壽宮時宮屬金世輝混同打量俱入於成冊中至今未得推尋從文券決給云故金世輝捉來査實則上項三十餘筒戊戌年自糧餉廳打量時松池筒新筒則以有昔年賜牌文書不入於打量中及至庚子四月慶壽宮折受後打量時兩筒亦依前不入於打量中矣同年九月打量時兩筒始混入於打量折受中的實取考元告等所納御覽成冊內需司立案圖署牌子京兆斜出及元告等買賣文券又皆十分明白一筒畓疊折受似由於伊時宮差諸人混同失照檢之致而元告等畓庫與價錢空然兩失事極冤枉當此曲察民隱之德意洋溢八路之日決不可因仍置之自臣曹移文于內需司該宮房折受文書中松池筒新筒抹去後兩筒打量文書移送臣曹以爲出付元告之地何如傳曰聞極可駭自本曹取來量案下送本道一一釐正詳査決給狀聞俾無如前混淆之弊可也
정조 12년
大司諫安聖彬疏曰伏以皇天垂騭祖宗眷佑彌月之慶八域共祝歡忭欣聳大小惟均仍伏念臣於前月楸廬蟄伏之中伏奉薇垣新命手擎恩旨惝怳隕越以首頓地自不覺感淚之先零也顧臣獲罪神天奄失所怙一縷猶存三霜已遒依近先壠以終禫制職名先遞疏籲未及感惶之忱尙今未已日前試役獲登文陛小遂覲光之願粗伸戀結之忱私心榮幸今無餘恨臣本至庸至愚最居人下性旣迂拙跡亦單孤無一可取而偏蒙不世之殊遇厚沐自天之隆恩華貫之揚歷邇列之出入榮耀極矣涯分溢矣優異之渥竝及於老父屢降記念之德音至被資秩之寵擢從古人臣之得此於君父者孰過於臣父子相對瞻天攢手欲報之德河海莫量感祝之忱圖報之願銘肝縷肺磨頂放踵何嘗一飯一步暫弛于中而微誠未效於涓埃私痛遽纏於風樹俯仰穹壤此何人斯今玆恩除又降朝講有命豈不欲竭蹶趨造以伸叩謝之忱而苫塊餘喘世念都灰其何可飄纓結綬殆若無故者然哉環顧私心實所不忍玆敢略暴情懇仰瀆崇聽伏乞天地父母俯賜矜憐特削臣所帶之職以安私分不勝幸甚臣今憂服甫闋豈敢自同平人有所贅他而第其懲討一事義出沐浴敢此附陳惟聖明垂察焉嗚呼日月易邁文禧廟祥朞奄隔一月臣民至痛愈久愈新天星屢周深讎未復伈伈以度寥寥無聞古今天下寧有是耶鉤覈之路盤究之節惟當盡心盡力期於斯得以洩神人之至悲至恨而迄至于今未有以此事一番按問者寧不憤惋凡諸凶逆有主謀者有指使者而其設計同情則皆一心腸也逆醫妖媼先加嚴覈則其窩窟自可綻露矣趙時偉卽天生戾氣所鍾也許多罪惡前後論列以爲畢陳而締結賊宇暗圖擬帥已其罪犯固合萬戮若乃壬寅之同慶實是宗社之大幸擧國共忭率士同歡而渠獨何心發其凶言肆其逆節國言喧藉擧世憤惋安有人臣負此惡逆而一刻容貸於覆載之間者乎其權勢之藉賣氣燄之鴟張猶屬渠薄物細故卽地設鞫明政典刑不用少緩而尙此稽遲偃處島中儲君之讎何時可復一國之憤何時可洩乎惟願亟許允從夬正王章焉再昨年冬臘間之逆變至今追思心骨驚顫勢迫於呼吸之間變出於肘腋之中坐擁兵衆之將挾其姪而謀逆久秉權軸之相與其子而行凶其危急之狀驚懍之形殆難狀喩情節畢露供辭已綻而國家所以治之者不過誅其數賊而止耳已結案之宇鎭只置海島未盡覈之賊情亦不盤詰此自有逆變以來其誅鋤之道未有若此之疎略者也以下五行刀割亂賊無所懲畏餘孽尙熾又生匡運寬縱之弊卽此可驗惟願亟降處分竝從三司之請焉向來吳翼煥之疏旨意陰慘辭語凶譎字字句句無非狠毒怨懟閃倐叵測其心所在路人皆知渠不過鄕曲一賤品則有何狠毒怨懟之心而作此絶駭至凶之擧耶此必是失志怨國之徒暗地慫慂製給凶疏以爲嘗試之計其爲奸謀明若觀火一者按問則奸狀自當盡露嚴加覈出明正當律而以非設鞫之時姑請島棘之先加而未蒙允兪若此不已則竊恐王綱墮壞倫彝斁傷無復餘地此豈細故也哉竝願爲先嚴棘於絶海待用刑嚴訊得情夬正王法焉省疏具悉勿煩爾其勿辭察職
정조 12년
校理鄭萬始疏曰伏以臣頃與諸僚猥陳一箚竊附懲討之義粗效駭惋之忱微誠未格嚴敎遽下一館諸臣竝被行譴而臣則以祗書謹悉未參箚會獨被區別晏然自在及夫前席繼陳未蒙一例處分罰止遞職跡涉倖逭感媿交極誠不知措躬之所也未及拜箚已著赴公稽滯之罪旣與聯名自是合辭同請之人況臣忝居右僚尤合首罪而僚員則嚴程蒼黃臣身則獨逭無事王章未免斑駁私義轉益惶恧不意玉署除命荐下竢勘之中惝怳悸惕倍切悚蹙而官職去就初無可論自速積逋之科實無進身之望玆敢略控衷懇仰瀆崇嚴伏乞聖慈先削臣所帶職名仍命有司將臣一體竄配以肅朝綱以安私分焉今臣罪雖倖免跡同謫籍何敢贅及他辭而劇逆無快討之期國是有疑亂之漸駭憤積中憂虞無窮安得默無一言乎嗚呼丙申以來不逞之徒假托求言之會陰售排謗之習不一其類而未有甚於翼煥之疏如彼鄕曲鯫生有何怨詛辦此兇疏前後論列者非不多矣其間時日非不久矣眞贓的證尙未現捉國法王章訖未快施揆以主辱臣死之義今日群下之罪無所逃矣究其旨意毫無忠愛之誠惟肆怨毒之心侮訕之意閃弄之術節節陰憯而試撮其易知而難掩者言之或曰諫之則未必不黜或曰忤之則未必不誅未審殿下臨御以後黜何諫臣誅誰忤旨隱暎說去有若眞有是事者然其心所在誠亦叵測至於好惡欠誠擧措違理等凶言全無指摘惟事架鑿必欲汚衊聖德煽惑人心藏頭去尾令人眩亂其所設計噫亦慘矣夫陰陽捭闔之術虛僞假飾之目於敵以下猶不敢容易加之敢於不敢言之地肆發悖說若是無嚴渠亦有一分人性則特簡法從榮感必倍抑何心腸作此窮凶之擧乎是必怨國伺釁之徒欲售誣上之計兼懷嘗試之心慫慂爲此潛逞凶毒彼翼煥不足言暗地指嗾者直是凶逆之嗃矢此而置之則未知此輩又復粧出幾箇翼煥使世道不靖國勢益孤乎不可不窮覈窩窟快施邦憲以正君臣之分臣謂吳翼煥爲先嚴囚王府待用刑鞫問宜矣嗚呼日月如流文禧廟終祥只隔數旬臣民痛冤益復如初然而數年之間一味因循儲君之讎尙未快覈已有違於春秋不書葬之義而今日君臣上下徹天徹地之慟將無可洩之時有國以來寧有如許事體乎凶媼逆醫事當先問以尋蹊逕至於趙時偉臣雖前已論及而儒臣已質言其眞跡矣大臣亦明言於筵席矣前則猶曰國言行言而諉之難稽今則旣已質言明言而證契昭著五九月之變論其根柢捨時偉而奚以旣稱根柢亦不窮覈寧有如許事理刑訊雖曰待時島置太涉疎忽臣謂時偉亦不可不嚴囚王獄以待訊問也嗚呼載籍以來凶逆何恨而未有如夏賊之窮凶極惡者當初鞫治已失之太疎從後用法又失之太寬适雲之律旣未施矣臺閣之請亦不允矣方其始出孰不驚憤欲死而及其漸久不免玩揭日忘其所以視此賊者無異於尋常亂賊朝廷之上絶無懲討之言章疏之間反多駭惋之說甚至於仇解憎蟹之喩譬擬不倫物情駭惑以解系守正不撓之人而比況於國讎之夏賊者抑何意哉噫夏賊之爲劇逆不專在於一時字李魯春之黨附夏賊又不專在於同一時字而已則今忽以一時字作爲斷逆之案有曰夏賊唱之魯春和之翼煥附之殆若夏賊之爲逆只在於一時字然是何言也從今以往夏賊亘萬古所無之窮凶情節一言以蔽之曰時字而已則歲月稍久夏賊之罪惡置之於相忘者有之流傳或訛國家之刑政疑之以抉摘者有之夏賊之逆節漸歸於輕歇人心之陷溺易致於詿誤其爲世道之害義理之憂不但目前之緩聲而已伏況向來傳敎中以時字飭諭者乃指爲臣子而背君父之時趨黨私之僻者而言非以諸賊逆節專在於一時字則廷臣之不復諦悉上敎反欲作爲欛柄者此專由於國家之治夏賊不免太疎而太寬故群情之視此賊者亦不免日遠而日解臣謂夏賊先允臺啓姑待用刑更加盤覈夬施适雲之律以嚴國法以警人心宜矣省疏具悉所陳前已悉諭爾其勿辭察職
정조 12년
修撰兪漢謨等上疏原疏未下省疏具悉忽謄諸疏已陳之說有此入直聯疏極可礙眼附陳竄配還收事不允
정조 12년
戊申四月二十三日辰時上御重熙堂左承旨入侍時左承旨趙衍德假注書趙台榮記事官尹行任金祖淳以次進伏訖上曰尙衣提調入侍賤臣承命出與徐有隣偕入進伏上曰俄者處分雖是罪其罪事其事之意而朗原君國有勳勞且繼絶存亡王政之大者而尙無奉祀之人甚非朝家之本意分付其家門長今日內議定主祀之人仍卽草記事分付禮曹有隣曰本院燕貿物種漸不如前而今番所貿來者比昨年尤有懸焉其中大鋪名色廣狹尺短殆不成樣事之寒心莫此爲甚當該譯官令攸司從重科罪以懲日後何如上曰依爲之出擧條命退諸臣以次退出
정조 12년
戊申四月二十三日酉時上御重熙堂右副承旨入侍時右副承旨洪仁浩假注書趙台榮記事官李相璜金祖淳以次進伏訖上命書傳敎曰抉覓字句構勒成案本非朝廷之美俗如吳翼煥一疏直不露姓名耳離間我君臣疑眩其瞻聆段落旨趣明有指的尙嫌其或涉抉覓前後章奏一味靳可只以距詖之義因堂疏先施削職末勘此且然矣況於萬萬異於此乎斷章取義無心說去者乃反看得太苛指之曰某字出於某人何句見於何書傅而會之驅之於叵量之科果成說乎抑何故也大抵玉堂李洪載疏中兩箇解字特以甚仇之意有此丐用之擧而已此何嘗一毫箚着於本文出處乎曾見宋文正送朱姓人序有曰昔有惡解姓者猶惡水中蠏以惡蠏之義推之彼草間之蛛亦當愛之坡詩亦云移怒水中蠏愛及屋上烏古人文字不拘出處固乃爾且況先正之尊朱無嫌於引用誠如人之云云蘇詩疵類姑無論先正之引喩失當將加之以雌黃乎俄筵已提此意有縷縷之敎非爲李洪載地也此而泛視漫應不之禁止則抉覓成案之習不勝其紛紜校理鄭萬始亟施削職之典以示朝家矯俗敦化之苦心至意又命書傳敎曰世豈有二夏賊伊時下敎昭載記注而厥後諸臣之入而敷奏出而上章者亦莫不曰窮天地亘古今載籍以來所未有之劇逆云爾則其不可無難擧似容易擬方使彼萬世不忘之君讎國賊或歸尋常誅討之科也明矣向來宋民載之論李魯春則曰出二夏賊朴瑞源之論吳翼煥則曰出一夏賊彼魯春翼煥者誠有罪矣其罪也各自有勘定之案襯際之目烏鳶之於梟鶹狐狸之於豺狼不足以比論則以若較若豈不啻寸莛鉅樑乎藉若民載瑞源之說劇賊若是其多乎從此劇賊云云直不過爲漫辭冗談而豈有二夏賊之敎亦將歸之於弁髦乎今之人雖曰識蔑知蔑似此大關係大頭腦處不顧前後信筆書去不覺其倫綱義理之自就凌夷寧不駭痛朝筵業將慨世憂俗之意言之諸臣此而置之不爾嚴勘末流之弊有不可勝言前校理宋民載前正言朴瑞源竝施平澤縣投畀之典一以存倫綱一以固義理曾有飭敎而又復泯然此後章疏中用此等句語者置之重典非特此也托以懲討凡係蹈襲掇拾一如故紙謄傳者欠敬不誠厥罪何居決不可以言官待之政院嚴禁循例捧納其罪與妄言者均俾各惕慮痛革劻勷膠擾之習上曰以此傳敎謄給兩司長吏付之臺廳使詣臺臺臣常目在之無得更說此等事分付命退承史以次退出
정조 12년
兼都承旨沈豐之藥院直左承旨趙衍德坐右承旨尹行元坐左副承旨曺允大未仕進右副承旨洪仁浩坐直同副承旨南鶴聞坐直注書金孝建病一員未差假注書李貞運藥院直趙台榮仕直事變假注書李羲觀仕
정조 12년
傳于南鶴聞曰此大臣異於他大臣今日宣諡主家以銓郞之不備未免狼狽云寧有如許事體吏曹佐郞李洪載爲先禁推正郞成德雨復命後亦爲禁推佐郞韓用龜纔已上來云卽爲肅命今日內使之擧行
정조 12년
洪仁浩以弘文館言啓曰本館上番姑陞入直已至多日事甚未安校理鄭萬始副校理沈晉賢修撰李書九旣有只推之命竝卽牌招以爲推移入直之地何如傳曰允
정조 12년
南鶴聞以弘文館言啓曰本館上番姑陞入直已至多日事甚未安新除授校理徐配修卽爲牌招入直何如傳曰允
정조 12년
南鶴聞以弘文館言啓曰新除授副校理鄭福煥時在全羅道昌平地經筵入番事緊請斯速乘馹上來事下諭傳曰依啓
정조 12년
南鶴聞以吏曹言啓曰安山郡守沈原之與本曹判書李命植有三寸姑母夫相避云軍威縣監黃仁煦與本曹判書李命植有親査應避之嫌俱以法不當冒赴依例遞改云臣全然不知連爲擬入昏謬不察之失不勝惶恐而兩守令旣與長堂相避則不可仍置竝依例改差何如傳曰允
정조 12년
南鶴聞以禁衛營言啓曰本營南道參軍張東源潛斫外南山松木五株使近處民人輸納其家因事現發矣以禁松之官而犯偸松之罪者萬萬駭然爲先汰去其罪狀令該府拿問處之何如傳曰允
정조 12년
有政吏批判書李命植受由參判趙鼎鎭進參議未差同副承旨南鶴聞進啓曰判書李命植受由參議未差小臣獨政未安何以爲之敢稟傳曰仍爲之以宋翼孝爲校理李惟補爲安山郡守金載恒爲軍威縣監
정조 12년
兵批判書鄭好仁進參判具㢞參議宋鍈病參知柳誼入直右副承旨洪仁浩進以李商一爲宣傳官徐潤璞爲南道參軍副司直金文淳
정조 12년
洪仁浩以弘文館言啓曰本館上番姑陞入直事甚未安新除授校理宋翼孝卽爲牌招入直何如傳曰允
정조 12년
以全羅監司狀啓三月令馬藺花等節候尙早限內不得封進五月朔朔膳竹笋及大小麥節候尙早限內不得封進惶恐待罪事傳于洪仁浩曰勿待罪事回諭
정조 12년
南鶴聞以禮曹言啓曰郊壇四孟朔遣禮郞看審有無頉自該曹草記事纔因特敎定式矣發遣郞廳先農壇風雲雷雨壇先蠶壇雩祀壇祈雨壇司寒壇漢江壇厲壇次第摘奸則各壇壇上及紅箭門墻垣階砌之間或有小小雜頉故使之趁卽修補此後修掃看護等節着意擧行俾無前頭摘奸時執頉之弊事各別申飭之意敢啓傳曰知道
정조 12년
南鶴聞以吏曹言啓曰全羅道戊申出征人狀啓判付內前僉正柳一星挺身從軍生擒賊首論其功也不啻卓卓至于今生存亦云異矣旣參二等勳券忠壯忠翊中令該曹口傳作窠調用朝官八十歲以上人每歲首例加一資而此人則年過九十尙在角圈之列何也問于本道以啓事命下矣問于本道則移關內玉果縣監所報以爲柳一星初無除職之事而乃於勳券頒下後其子蔭加帖文傍題以前僉正書塡故居在遐鄕未免冒受書之帳籍爲告而渠未嘗自處以朝官邑人亦皆以士人知之以年未滿九十不入於歲單而該縣監受由上京兼任谷城縣監未及査實率爾修補云當初修啓時柳一星旣云前銜年過八十則當已加資而落漏所當致疑於職名之虛實而只憑邑報矇然修啓致有此問啓之命不勝惶懍云柳一星之因冒虛銜雖出於無識之致道臣之不能致愼遽然修啓者事甚不察推考警責何如傳曰允
정조 12년
南鶴聞以觀象監官員以領事提調意啓曰今五月初一日日食時救食處所依上年十一月月食救食時例移設於崇政殿庭之意敢啓傳曰知道
정조 12년
洪仁浩以義禁府言啓曰前校理宋民載前正言朴瑞源平澤縣投畀事承傳啓下矣宋民載朴瑞源忠淸道平澤縣竝投畀而以承傳內辭意具罪目依例發遣府羅將竝押送配所之意敢啓傳曰知道
정조 12년
洪仁浩以刑曹言啓曰因尙衣提調徐有隣所啓本院燕貿物種漸不如前而其中大鋪名色廣狹尺短殆不成樣事之寒心莫此爲甚當該譯官令攸司從重科罪事命下矣取考律文則制書有違條有曰凡奉制書有所施行而違者杖一百譯官李永逵崔益柱等依此律各杖一百待用杖擧行何如傳曰收贖放送
정조 12년
戊申四月二十四日未時上御重熙堂左承旨入侍時左承旨趙衍德假注書趙台榮記事官尹行任金祖淳檢校直閣徐鼎修原任直閣徐龍輔以次進伏訖上命書傳敎曰政官牌招開政上曰吏曹佐郞尙不肅謝耶衍德曰然矣上曰以幺麽該司郞官焉敢如是逡巡屢煩飭敎卽爲肅謝事分付賤臣承命出傳命退諸臣以次退出
정조 12년
兼都承旨沈豐之坐左承旨趙衍德坐直右承旨尹行元坐左副承旨曺允大未仕進右副承旨洪仁浩坐同副承旨南鶴聞坐直注書一員未差金孝建病假注書李貞運藥院直趙台榮仕直事變假注書李羲觀仕
정조 12년
以吏曹佐郞李洪載禁推傳旨傳于南鶴聞曰本事無關於本任以先正文字引用已例開釋之者亦猥矣到今但當黽勉赴職焉敢如是處義乎此傳旨分揀後勿若是事申飭
정조 12년
以忠淸水使邊慶遇啓本安眠島材木所載船致敗委折具格取招事傳于南鶴聞曰聞此風落松運致非目下需用之材卽不過該曹預備之物云爾則觀風勢審愼發船可也否則雖不裝發有何後時愆期之歎而輕先發船有此致敗人物雖幸無事旣聞之後不可無飭該水使從重推考
정조 12년
備邊司薦望以趙圭鎭爲平安兵使
정조 12년
南鶴聞以吏曹言啓曰奉常寺主簿閔升龍受由過限未上來依例改差成均館學正安邁權除拜後過限未上來依例罷職何如傳曰允
정조 12년
南鶴聞以承文院官員以都提調意啓曰本院製述官具馨遠外任代前主簿徐惇修差下付軍職冠帶常仕何如傳曰允
정조 12년
有政吏批判書李命植受由參判趙鼎鎭進參議未差同副承旨南鶴聞進啓曰判書李命植受由參議未差小臣獨政未安何以爲之敢稟傳曰仍爲之以黃瑗爲監察趙慶遠爲奉常主簿
정조 12년
兵批判書鄭好仁參判具㢞參議宋鍈病參知柳誼入直進右副承旨洪仁浩進副司果徐惇修平安兵使單趙圭鎭
정조 12년
以校理徐配修宋翼孝副校理沈晉賢修撰李書九牌不進罷職傳旨傳于南鶴聞曰只推
정조 12년
南鶴聞以弘文館言啓曰本館上番姑陞入直已至多日事甚未安校理宋翼孝徐配修副校理沈晉賢修撰李書九旣有只推之命竝卽牌招以爲推移入直之地何如傳曰允
정조 12년
以校理徐配修副校理沈晉賢修撰李書九牌不進罷職傳旨傳于南鶴聞曰只推
정조 12년
兵曹以柳鎭恒爲右邊捕盜大將
정조 12년
洪仁浩啓曰新除授右邊捕盜大將柳鎭恒卽爲牌招傳授命召及大將牌傳令牌何如傳曰允
정조 12년
傳于南鶴聞曰雖勝於亞將之大將望筒其間足以擬入有何商量如是遲滯聞該房問奏雖云兵判之遲滯該營事亦極可駭該大將徐有大兵曹判書鄭好仁竝推考後勿如是之意嚴飭
정조 12년
兵曹以趙心泰爲禁衛中軍趙心泰爲都監中軍
정조 12년
以張東源囚單子傳于南鶴聞曰保放
정조 12년
洪仁浩以義禁府言啓曰善山前府使李素拿處事傳旨啓下矣李素時在任所云依例發遣府羅將拿來何如傳曰允
정조 12년
洪仁浩以義禁府言啓曰渡海譯官李命和丁一星拿問處之事傳旨啓下矣李命和丁一星等時未上來云依例發遣府書吏羅將所到處拿來何如傳曰手本中句語疎漏雖可駭也渠輩之幾漂僅免可謂萬死餘生已示申飭之意拿來則分揀可也
정조 12년
戊申四月二十五日午時上御重熙堂戶房承旨入侍時左承旨趙衍德假注書趙台榮記事官尹行任金祖淳以次進伏訖上曰未下直守令當日辭朝出榻敎賤臣承命出傳命書傳敎曰平安兵使下批政事當日爲之又命書傳敎曰頃因畿伯登筵始知之以內侍決訟事再昨年受敎京外掌獄之官眩於擧行不可無一番分晣知委此後京居內侍之以內侍名呈狀者須以轉啓之意有內侍府措辭尾粘公文然後聽理其外奴名代呈者不必轉啓此則直呈法司決處事分付刑曹漢城府京司雖如是申明定式外方亦當指一知委無若畿邑之疑眩中官之下鄕在道者原居鄕者凡有呈辨之事以奴名或親屬代呈無敢接面此意令廟堂措辭分付一以除眩於擧行之弊一以定訟辨之限一以示嚴內外之意衍德曰右邊捕盜大將趙圭鎭移拜平安兵使矣在前如此之時有他邊大將兼察之例今番則何以爲之乎上曰左大將兼察可也衍德曰左邊大將兼察事命下矣卽爲牌招以爲聽傳敎之地何如上曰依爲之出擧條命退承史以次退出
정조 12년
傳于洪仁浩曰摠管番次苟艱未肅拜摠管許遞前望單子入之
정조 12년
副摠管前望單子入之任嵂落點
정조 12년
兵曹以李明運爲訓鍊都監中軍
정조 12년
傳子南鶴聞曰禁軍別將不可數遞仍任都監中軍更爲擬入
정조 12년
洪仁浩以弘文館言啓曰校理徐配修副校理沈晉賢修撰李書九旣有只推之命竝卽牌招察任何如傳曰允
정조 12년
傳于南鶴聞曰政官待開門牌招開政
정조 12년
以黃海監司狀啓黃州牧使趙長鎭長連縣監李彦祐受由上京令該曹催促下送事傳于南鶴聞曰今日內下送後草記
정조 12년
南鶴聞以吏曹言啓曰黃州牧使趙長鎭長連縣監李彦祐今日內下送後草記事命下矣依傳敎催促則黃州牧使趙長鎭以爲八十老母病勢危篤實難離捨末由還官云長連縣監李彦祐以爲身病沈重不得下去云親病身病雖未知其如何而特敎申飭之下終不下去事體所在誠極未安本曹請推之外無他可施之罰何以爲之敢稟傳曰然則竝改差明日政差出可也
정조 12년
傳于南鶴聞曰農務方殷此時守令不可一刻曠官明日政新除守令使之待下批當日辭朝如有未署經人仍令牌招署經後辭朝
정조 12년
南鶴聞以內醫院官員以都提調提調意啓曰今日中宮殿進上江心水不善監封致有不精之弊事之驚駭莫此爲甚臣等之不能檢飭萬萬惶恐而當該監封醫官吳仁豐拿問定罪書員令攸司從重科治以爲懲勵之地何如傳曰設有不精之弊旣無下敎又非因下敎分付則本院豈可只憑掖隷所傳徑先改封乎若此不已來頭之弊安知不故作生梗之擧復循前日作弊之習乎以此以彼不可以事微而忽之不卽來稟之當該中官令內侍府爲先刋名承傳色中官待用刑拿問重治當該掖隷爲先令掖庭署知名掌務官下吏等科罪一款事不分明更待下敎此後雖大於此之事如無下敎必更微稟取旨然後施行事書付院壁定式遵行
정조 12년
以司鑰手本別監金景祿爲先除下事傳于南鶴聞曰多岐廉問多岐探察掖隷所爲萬萬痛惡此丙申以後所未聞之事況內入物種所關事體何等莫重則因渠私憾故欲生梗不稟不告敢以卽爲改封之意自外分付藥房其漸不可長當該別監爲先除名當該司鑰別監降定其在防微杜漸之道決不可尋常看過此後無論微事之微事微物之微物非下敎而往傳無下敎而封入則該掖隷刑推三次絶島定配司謁司鑰杖一百定配不爲微稟依其言封入則提調施以制書有違之律掌務官首醫當杖配院吏同律以此傳敎載之本院掌考以爲遵行之地
정조 12년
南鶴聞以戶曹言啓曰內需司及壽進宮所屬各寺刹免稅結收捧時有無弊依筵敎發關査問矣寺刹所在邑査報今纔齊到故別單書入之意敢啓傳曰知道諸寺免稅結數比元案或有減數處詳査委折釐正驪州之報恩寺林川之普光寺收捧有弊云往復本道從便矯弊當初諸寺必有所重有此免稅結其來歷文跡詳錄報來後與成冊草記入啓可也
정조 12년
以司謁手本別監金鼎祥爲先除下其罪狀令攸司科治事判付內在前掖隷輩稱以龍脂次侵徵畿營爲弊不小乙仍于丙申以後別加嚴飭意謂此弊永革觀此手本犯禁之不足又有作挐之擧作挐之不足至於醉詬其矣情狀萬萬痛惡依手本科罪爲旀此後復有此弊司謁及行首當各別痛繩以此申飭掖隷之無論公私足到三門內者隨卽狀聞萬一掩置從他現發監司以交通掖隷律論以此分付畿營
정조 12년
戊申四月二十六日卯時上御重熙堂都承旨入侍時兼都承旨沈豐之假注書趙台榮記事官李相璜金祖淳以次進伏訖上曰都提調已出去耶豐之曰問安後卽爲出去矣命退承史以次退出
정조 12년
戊申四月二十六日戌時上御重熙堂坐直承旨入侍時右副承旨洪仁浩假注書趙台榮記事官李相璜金祖淳以次進伏訖上命書傳敎曰宋民載朴瑞源等處分出於嚴義理持倫綱之義而所謂一賊二賊之說原本未能記有只從筵臣所奏處分傳敎槪及之矣更考原本民載疏語不止下一一字却添二字因此又思之此外或有罪同罰異則刑政甚斑駁令該房考奏而今聞前都憲蔡弘履疏中一而二二而一云云與民載疏語無異獨逭其可乎前大司憲蔡弘履洪州牧中道付處前持平李挺龍疏語不審亦可謂將無同殆不成話頭何足深責亦不可仍置亟施削職之典命退承史以次退出
정조 12년
兼都承旨沈豐之藥院直左承旨趙衍德坐直右承旨尹行元坐左副承旨曺允大未仕進右副承旨洪仁浩坐直同副承旨南鶴聞坐注書金孝建病一員未差假注書李貞運藥院直趙台榮仕直事變假注書李羲觀仕
정조 12년
南鶴聞啓曰來初一日輪對日次而景慕宮夏享大祭齋戒相値頉稟之意敢啓傳曰知道
정조 12년
傳于洪仁浩曰不可罪同而罰異安川君烆敍用
정조 12년
兵曹以白東俊爲訓鍊都監中軍
정조 12년
吏批判書李命植受由參判趙鼎鎭進參議未差右承旨尹行元進啓曰判書李命植受由參議未差小臣獨政未安何以爲之敢稟傳曰仍爲之以林㝡遠爲典設別提李溆爲黃州牧使權儐爲長連縣監學正單金潭再政以申大謙爲喬桐府使
정조 12년
兵批判書鄭好仁參判具㢞參議宋鍈病參知柳誼入直進右副承旨洪仁浩進副護軍白東俊任嵂
정조 12년
兵曹以趙心泰爲都監中軍
정조 12년
兵曹以柳鎭恒爲禁衛中軍
정조 12년
兵曹口傳政事副司果韓商新鄭晩錫
정조 12년
以成德雨囚單子傳于洪仁浩曰分揀放送
정조 12년
傳于洪仁浩曰保放罪人王漢禎付過放送
정조 12년
洪仁浩以兵曹言啓曰去三月初三日傳曰昨夜行望位之禮冞切風泉之感八壯士之設廳付祿名曰別軍職孝廟朝瀋幸隨龍之人而爲其酬勞有此恩澤有是廳則不可無八壯士子孫近來每有搜訪之命在京者試藝未入格在鄕者道遠不卽待令本廳尙無壯士之裔殊非記舊之意八壯士子孫無論支嫡在京者先捧擧案在鄕者令該曹分付該地方方伯處搜訪治送待畢到後仍令該曹具別單草記以爲試取收用之地事命下矣八壯士子孫知委於京兆及八道兩都使之搜訪起送則朴培元申晉翼吳孝誠趙壤張愛聲金志雄六人子孫今始來待至於朴起星張士敏二人竝無后云而平安道寧邊居閑良張學祖稱以士敏之傍孫尙主其祀云雖已上來旣非直孫則不可混入只以六人子孫具別單以入之意敢啓傳曰知道兵判率領待令當試身手膂力以此知悉別軍職取才係是丙申以後初行之事時任別軍職及曾經別軍職亦令待令
정조 12년
洪仁浩以義禁府言啓曰前大司憲蔡弘履洪州牧中道付處事承傳啓下矣蔡弘履忠淸道洪州牧中道付處而以承傳內辭意具罪目依例發遣府書吏押送配所之意敢啓傳曰知道
정조 12년
洪仁浩以賑恤廳言啓曰壯士子孫中居鄕者回糧米題給事命下矣依下敎南陽朴思德通津朴忠佐永宗趙明濬廣州張世謙張世瑜張繼宅張啓文張世恒楊州張枝雲各米一斗淮陽申光潤申敬鈺平壤金舜心金聖臣金禹臣金弼尙江東金舜孝各米三斗式分給之意敢啓傳曰知道三斗太少各給五斗仍給糧資之需可也
정조 12년
南鶴聞以賑恤廳言啓曰壯士子孫回糧米題給草記批旨內三斗太少各給五斗仍給糧資之需可也事命下矣依下敎南陽朴思德通津朴忠佐永宗趙明濬廣州張世謙張世瑜張繼宅張啓文張世恒楊州張枝雲淮陽申光潤申敬鈺平壤金舜心金聖臣金禹臣金弼尙江東金舜孝各米五斗式題給糧資之需各錢二兩式一體分給之意敢啓傳曰知道
정조 12년
戊申四月二十七日卯時上御春塘臺諸承旨入侍時左承旨趙衍德右副承旨洪仁浩同副承旨南鶴聞假注書趙台榮記事官李相璜金祖淳以次進伏訖上曰兵判及八壯士子孫盡爲來待乎仁浩曰今方待令矣上曰兵判率壯士子孫入侍兵曹判書鄭仁浩進伏上命朴思默等諸人試藝各擧靑龍刀擧沙又試馬技講武經訖上曰今此試藝猝地擧行故呼名告栍等節全不成樣此莫非兵判預不通報之致矣命書傳敎曰初不關由於該房或該廳不待下敎又忽使之待令於闕外云意謂易於整待仍令試取觀此擧措所爲節節疎忽兵曹判書鄭好仁推考又命書傳敎曰本廳爲八壯士設壯士子孫宜置本任以寓記舊之意可也近無壯士家人特令諸道搜訪以聞意豈徒然乎今日各技親試朴思弼居首卽故壯士朴培元玄孫故別軍職尙忠之子適又居魁事不偶然別軍職差下之次張啓文故壯士張愛聲玄孫金禹臣故壯士金志雄玄孫趙光濬故壯士趙壤五代孫令軍門調用之次朴思默朴思顯吳愼忠張世恒各弓矢一部賜給其中故壯士申晉翼孫獨未入格曾孫光潤年已老令該曹題給食物以示恤孤之意上曰卿宰侍從堂上堂下違牌坐罷人及罷削人員竝敍用出榻敎命退諸臣以次退出
정조 12년
兼都承旨沈豐之坐左承旨趙衍德坐右承旨尹行元藥院直左副承旨曺允大未仕進右副承旨洪仁浩坐直同副承旨南鶴聞坐直注書金孝建病一員未差假注書李貞運藥院直趙台榮仕直事變假注書未差
정조 12년
趙衍德啓曰明日擧動時王大妃殿惠慶宮問安何承旨進去乎敢稟傳曰同副承旨進去
정조 12년
南鶴聞啓曰再明日文禧廟朔祭親祭時祭文當爲製進藝文提學吳載純卽爲牌招何如傳曰允
정조 12년
傳于南鶴聞曰明日出宮門路以協陽門爲之
정조 12년
傳于南鶴聞曰明日出宮時刻待下敎爲之
정조 12년
洪仁浩啓曰事變假注書李羲觀身病猝重勢難察任今姑改差何如傳曰允
정조 12년
有政吏批判書李命植受由參判趙鼎鎭進參議未差同副承旨南鶴聞進啓曰判書李命植受由參議未差小臣獨政未安何以爲之敢稟傳曰仍爲之以徐有隣爲分內醫院提調朴天行爲楊州牧使安川君單烆
정조 12년
兵批判書鄭好仁進參判具㢞參議宋鍈病參知柳誼入直右副承旨洪仁浩進分都摠管二單李文源尹蓍東副護軍南憲喆李東燁李尙顯副司直徐有寧鄭昌順尹蓍東李文源閔鍾顯金翊休林蓍喆李鎭復李邦榮李太亨
정조 12년
南鶴聞啓曰新除授分都摠管李文源方在被謫蒙放中何以爲之敢稟傳曰蕩滌
정조 12년
傳于南鶴聞曰分都摠管李文源批下仍以前牌催促使之卽爲肅命
정조 12년
南鶴聞啓曰分都摠管李文源陳疏承批飭敎連下而謂有情勢懸牌闕外無意承膺莫重省記尙未修呈事體所在萬萬未安從重推考何如傳曰懸牌二字焉敢發口無臣分無人情之敎視若尋常則其罪其律當何居不必牌招原牌還收使卽入來肅拜門限前上去入直
정조 12년
傳于洪仁浩曰分都摠管李文源入侍
정조 12년
南鶴聞啓曰分都摠管尹蓍東隨牌來到闕外謂有情勢屢度催促終不入來事體所在極爲未安從重推考何如傳曰聞今日之敎如是處義誠非所料已有口傳下敎此啓辭勿施
정조 12년
傳于洪仁浩曰分都摠管尹蓍東入侍
정조 12년
南鶴聞以訓鍊都監言啓曰今四月二十九日慶熙宮擧動時因兵曹節目軍餉色軍四十名集賢門軍十名將官率領挾輦侍衛金虎門軍四十名弘化門軍四十名廣智營軍三十名南營馬兵三十名北營標下軍三十五名除出各其將官率領赴陣解嚴後竝仍爲移直於各該直所巡邏等節依例擧行還宮後竝還入本處而待標信擧行南營馬兵三十名廣智營軍三十名出用則宮墻外巡邏無以分排以新營守直軍推移行巡之意敢啓傳曰知道
정조 12년
領議政金致仁箚曰伏以臣卽伏見傳敎下者有文禧廟朔祭親臨之命矣臣職忝大官固當躬趨駿奔之列少伸悲冤之忱而第臣自二昨中寒忒重一晝夜不分人鬼雖其乍有省覺之後僵臥叫楚凜凜有垂盡之形束帶赴班非所可論玆敢倩人締箚疾聲號籲伏乞聖明亟降威譴治臣闕禮虧分之罪以警具僚以安賤心不勝幸甚取進止答曰省箚具悉卿懇愼節奉慮未參何傷卿須安心勿辭善攝仍傳曰此批答遣史官傳諭仍遣御醫看病
정조 12년
副司直李文源疏曰伏以日月迅邁文禧廟祥事奄隔一旬朔日當前動駕有命聖心之傷悼臣民之哀痛益復如新仍念臣之罪犯可勝誅哉幼而失學長益癡頑凡所猷爲皆出於無知妄作雖恕其愚直是詭怪律之以法正合誅殛至于今保有身家莫非我聖上曲庇之恩而冥升不已致位崇顯早晩必陷大戾自知久矣頃於歲首常參時判府事臣金熤所奏誠是堂堂正論在臣之道固當拜而受之愧服摧謝之不暇而過生疑怯恣行駭悖上而負殿下湔拂之恩下而壞廷中尊嚴之體俯仰天地此何人哉當初韓德厚之通擬也臣雖至愚豈不知名義之可畏而五世斬之說便成一代公議其族人已入臺端又因其宗孫鳴冤至承無礙之傳敎且僚議與同信而行之至於棄名義而無忌憚果非臣意慮所敢到而倉卒之際驟聞傳說誤以爲得罪名義則不可復廁於人類急於自處如醉如狂乃爲此古今天下未嘗有之擧三尺童子不敢爲之事嗚呼是誠何心哉靜言追惟厥有由焉乖戾至此非但臣不學攸致冢宰之重任經筵之淸職惠堂之膴仕一時叢集於千不近萬不似之身過福之災理所必至而廟堂之論斥臺閣之評駁皆無聞焉則其勢不得不自賊自身此實天之所使然耳及其置對之日得見朝紙所出始知大臣之言亶出於愛惜名義之公心扶植世敎之美意繼而伏見處分傳敎下者怳然大悟如夢得醒自不覺惶汗浹背感淚被面假使大臣惡意相加勒驅之於罔測之科惟宜退而自省從容處義雖至毁冠裂冕豈不綽綽有餘而以臣麤率之性稚昧之識忽地顚錯不顧前後殆無異於病風喪性愧悔靡及無辭可解直欲卽地溘然而不可得揆以邦憲鈇鉞猶輕善地薄竄匪罪伊榮含笑渡浿沒身爲期千萬不自意曾未多月特霈恩宥顧臣醜穢之蹤雖蒙放還惟當直趨田廬歌詠聖澤而此時遠處鄕外非但義分之不敢出領付京第亦係格外之恩數冒入城闉且感且懼杜門自訟縮伏靡措又無幾而恩敍遽降仍有分摠管特授之命此時此任尤何敢爲逡巡之計而以臣踪地官職去就實無可論念臣無文蔑識衆所共棄獨我聖上曲垂恩顧不翅如慈父之調護癡迷愛之欲貴致有今日耳古來賢豪尙皆爲知己死況臣初無其實徒荷知遇效死此心尤當如何而以臣不敢有之身而臣自辱之以臣不敢擅之服而臣自脫之墜損家聲貽浼朝廷猶屬細故其孤負我殿下罔極之恩更無餘地每念及此不寒而粟不火而烘惟以不卽滅死爲恨嗚呼覆盃之水不可復收僨車之犢不可再服雖我殿下過加包容欲收舊用之簪履顧臣有何顔面復尋已脫之袍帽乎況今飭敎至嚴且重前日罪負歸之醉失今日特除諭以起廢責之以臣分人情臣雖頑如木石迷如禽獸非不知瞻依廟所進參朔奠少伸區區悲切之懷而公議之所不容廉防之所關係百爾思量萬無冒進之勢回望西掖五內摧裂有臣如此生不如死只願聖慈察臣由中之懇特推體下之恩先削臣所被職名仍令選部勿復照檢俾卒天地終始之澤不勝至祝答曰省疏具悉自知其罪如是僕僕則竭蹶出膺以效息黥之義從又摧謝廟堂兼暴本情可也何敢張皇煩浼卽爲肅命
정조 12년
修撰兪漢謨疏曰伏以臣本館校理臣宋翼孝有姻査應避之嫌臣之所帶春秋兼銜亟命照例遞解以存公格不勝幸甚省疏具悉疏辭下該曹稟處
정조 12년
戊申四月二十八日卯時上御重熙堂右副承旨入侍時右副承旨洪仁浩假注書趙台榮記事官李相璜金祖淳以次進伏訖上曰弘文提學入來乎仁浩曰姑未入來矣命書傳敎曰文禧廟朔祭當親臨明日詣慶熙宮經宿侍衛則別雲劍寶劍外以入直磨鍊百官隨駕置之只大臣六曹堂郞各一員隨駕竝依前爲之軍兵隨駕亦以當次入直磨鍊訓將都領隨駕餘竝置之出番軍切勿出用事申明分付又命書傳敎曰一竄一補皆爲儻來進身至於一重臣之駭擧在法雖難赦酒戶太寬醉失所致此古人亦多犯之然則屬之公罪不至不可前判書李文源楊州牧使尹蓍東分都摠管除授仍卽牌招入直分司非實職此任特除非但爲起廢萬一逡巡是誠不識臣分人情一番辭疏雖或捧入違牌去來切勿呼望事該房知悉又命書傳敎曰政官牌招開政仍命退承史以次退出
정조 12년
戊申四月二十八日辰時上御重熙堂左承旨入侍時左承旨趙衍德假注書趙台榮記事官李相璜金祖淳以次進伏訖上曰京畿監司入侍出榻敎賤臣承命出與京畿監司徐有防偕入進伏上曰分摠管李文源牌去來知來賤臣承命出回奏曰來詣闕外今方治疏云矣上曰楊州牧使當日辭朝出榻敎命退諸臣以次退出
정조 12년
戊申四月二十八日酉時上御重熙堂分都摠管李文源入侍時右副承旨洪仁浩假注書趙台榮記事官李相璜金祖淳分都摠管李文源以次進伏訖上曰向來擧措何其妄也人皆欲殺而予則曰足觀其氣政所謂醉之以酒以觀其德此雖惡德不足深非矣然只論其跡則誠極如何矣文源曰臣之妄作前後所無之擧而上以負殿下拔擢之恩下以僨一身終始之着無辭仰達矣上曰卿則地處何如奬拔何如而作此無前之擧寧不怪駭乎此專由於得爲吏判之故而咎在薦主薦主卽予也文源曰聖敎至此不勝惶悚而當初大臣謂以明義蕩然云云故臣不勝駭憤不思前後作此怪擧此實出於天奪其魄之致而臣家臣自亡之矣上曰向日事尙今追思予亦用口無言卿其思之伊日所脫帽袍今復着之寧不愧恧乎文源曰臣亦人耳其所慙恧豈不知之乎上曰見任異於他司漫職卿須知悉此意卽詣慶熙宮入直於該司可也仍命退諸臣以次退出
정조 12년
戊申四月二十八日戌時上御誠正閣分都摠管尹蓍東入侍時右副承旨洪仁浩假注書趙台榮記事官李相璜金祖淳分都摠管尹蓍東以次進伏訖上曰除卿此任意亦有在分司亦一外補屢度飭敎之下參以分義道理豈可不出肅乎此蓋出於爲卿進身之地也蓍東曰連承嚴敎不勝驚悚冒沒登筵益切惶懍矣上曰向日人言卽謄傳故辭何足爲說乎大抵卿久居銓地再經都政故終至狼狽從古遭罹何限而亦豈無如卿者乎蓍東曰前後所遭罔非臣自取之事而初筵恩敎開釋無餘故臣銘佩心肝仍據睢盱之地畢竟顚敗至於此極而更有今日尤莫非造化矣上曰本牧艱食之患何如蓍東曰昨年田穀告歉故今春民事無異歉歲矣上曰還穀爲幾何蓍東曰爲一萬九千餘石矣上曰幅圓爲幾何蓍東曰境接十三邑其疆界之大可知也上曰麥事何如蓍東曰兩麥俱爲大登矣命退諸臣以次退出
정조 12년
兼都承旨沈豐之藥院直左承旨趙衍德齋宿右承旨尹行元藥院直左副承旨曺允大齋直右副承旨洪仁浩齋宿同副承旨南鶴聞齋直假承旨徐鼎修齋宿假承旨李時秀齋宿假承旨李亨元守宮注書金孝建齋宿一員未差假注書李貞運藥院直趙台榮齋直事變假注書未差
정조 12년
大駕詣慶熙宮後內閣政院玉堂藥房口傳問安答曰知道仍詣孝昌墓入齋室後內閣政院玉堂藥房口傳問安答曰知道朝廷二品以上口傳問安答曰知道
정조 12년
還內慶熙宮後內閣政院玉堂藥房口傳問安答曰知道朝廷二品以上六曹堂上口傳問安答曰知道
정조 12년
南鶴聞啓曰明日王大妃殿惠慶宮問安何承旨進去乎敢稟傳曰同副承旨進去
정조 12년
南鶴聞啓曰明日動駕再明日景慕宮夏享大祭齋戒相値視事頉稟之意敢啓傳曰知道
정조 12년
洪仁浩啓曰司僕寺內乘來言捲窓取稟傳曰捲三面
정조 12년
洪仁浩啓曰備邊司郞廳來言今日賓廳日次而動駕相値不得來會云矣敢啓傳曰知道
정조 12년
傳于南鶴聞曰同副承旨馳詣宗廟景慕宮奉審摘奸以來
정조 12년
兵曹以白東俊爲禁衛中軍
정조 12년
曺允大以兵曹言啓曰今此慶熙宮經宿時內外巡邏依時御所例擧行之意分付何如傳曰允
정조 12년
曺允大以兵曹言啓曰今此慶熙宮經宿時興元門北邊宮墻二間許又一間許武德門西邊二間許頹圮樹柵處當爲軍兵把守矣令各該營入直軍中隨其字內量宜定送嚴加守直之意分付何如傳曰允
정조 12년
曺允大以訓鍊都監言啓曰今此慶熙宮經宿時因兵曹草記武德門西邊宮墻二間許頹圮樹柵處西營入直軍八名除出將校率領嚴加守直之意敢啓傳曰知道
정조 12년
曺允大以御營廳言啓曰今此慶熙宮經宿時興元門北邊宮墻二間許又一間許頹圮樹柵處令該營入直軍中隨其字內量宜定送嚴加守直事自兵曹草記矣北二營入直軍八名除出二間頹圮處五名一間頹圮處三名將校二人率領限還宮間嚴加守直之意敢啓傳曰知道
정조 12년
曺允大以兵曹言啓曰依下敎隨駕禁軍及駕後禁軍武藝別監內吹兼內吹等處以蜜水解渴之意敢啓傳曰知道
정조 12년
曺允大以訓鍊都監言啓曰依下敎隨駕將校軍兵等處解渴之意敢啓傳曰知道
정조 12년
曺允大以禁衛營言啓曰今此孝昌廟動駕時依傳敎南營當次入直軍二十名內除營直五名其餘軍兵該將官領付訓鍊都監都領陣之意敢啓傳曰知道
정조 12년
曺允大以禁衛營言啓曰依下敎隨駕本營槍劍軍兼內吹及訓鍊都監陣領赴軍兵等處蜜水解渴之意敢啓傳曰知道
정조 12년
孝昌墓奠酌禮敎是時亞獻官左議政李性源終獻官右議政蔡濟恭贊禮禮曹判書李𡊠典祀官奉常正崔烜執禮副修撰沈興永執尊副修撰李東稷大祝奎章閣待敎尹行任祝史修撰沈興永齋郞校理宋翼孝贊者引儀二金東覽崔珽謁者二兼引儀慶邦運鄭熙濟贊儀二假引儀李師益趙翰逵祭監監察尹聚東姜世鷹
정조 12년
分都摠管尹蓍東疏曰伏以臣以公法則有累簡拔辜恩造之罪誅殛之猶輕勘也以私義則非着袍帽抗班聯之身斥廢之無所惜也獨蒙聖度愈寬聖眷愈渥籌司還仍向旣再勤近地薄補月又六易宿硏之許叨便養之副願終始庇覆如父於子雖臣自圖無敢及此不意玆者伏承內新命特旨曲軫於進身天牌至臨於下邑恩實廣前事亦罕覯吏民驚詑行路榮耀伏況文禧廟祥期漸近禮事將關讎賊未討悲冤弸結臣以自初敦匠之臣區區效誠與洩哀只在於數日寄直一旬瞻依而止而已此時此職何敢控辭第臣所遭有非暫經節拍略費撕捱可以晏然出膺者則臣之今日去就誠狼狽罔措不知所以爲計矣昨秋人言之罔極非有血怨骨讎於臣而然耳特臣賦命蹇舛處世蒙闇冒匪據而招積忤皆所自取尙誰怨尤且其旨意遣辭一踵丙申前套特有加減闊狹之殊耳驟看雖極憯毒細究無甚驚怪最是更觀將來一句語卽爲臣人鬼之關庚子甄敍宜先仰暴而宣政賜對恩敎昭晣殆無毫分餘憾臣又感激嚴畏不敢覼縷於文字今若一向泯默將爲不瞑之鬼蓋當乙未冬今判府事臣徐命善之陳疏也逆麟爲時相出城胥命臣方待罪畿營以有藥院僚誼往見而問其由則與其在座至親方見原疏謄本出示于臣且發自明之語臣答以今日代聽之擧允合典禮體國大臣當相率仰請之不暇而未能出此致有軍銜之疏義理所關何敢議到於其間乎仍卽起來絶不與通此時酬酢蓋多傳播縉紳翌年丙申二月初五日永祐園展拜時大臣以兵判隨駕與臣本有海島交契逢見於軍幕語及前冬叫閽事曰君之某處酬酢吾亦聞之惟其見明故乃能有此義理有何難知乎相與之一笑而罷區區秉執自來如此而人之抑勒論斷者必欲驅之於湛滅之科此臣所以萬萬痛冤求死不得者也其曰無故被論云者其時臣之面見而語言者有之赫蹄而往復者有之其人皆在其事可質下臣司敗當卽地辨暴而臣於逆帥惡其侫邪本無交分之狀亦可因此而自白也養厚之童交相熟不能先幾斥絶實爲臣沒身之累臣何敢昧然自掩厚謙則面目不相知聲氣不相接而忽地添入意在汚衊而後已此則不待臣多辨而日月之明亦必有以照燭無遺矣念臣踪跡本孤骨體不媚中歲鄕居罕與人接虛閑也而有或嫉之冷淡也而有或忌之彼此無當左右見疑至於樂純叔姪則仇疾最深期必甘心畢竟遭罹孔慘百口將夷而貸而不死再造軀命式至今一紀歲月秋毫皆聖明賜也邇來忝竊尤非夢寐所及內外颺歷皆出特恩至淸而要太驟且濫此豈眇福窮命所敢消受其萬一也乎注措之失當臣亦自知其多矣而獨於隄防通塞之際未嘗不兢兢小心或恐得罪於名義進而奏對於前席退而難愼乎銓筆者庶自謂無陷重戾而又不免壞防樹黨之目此亦臣之死罪然比前數事猶屬細故臣不必費辭張皇以重犯瀆擾之誅也噫醜辱極矣身名僇矣負前後敎詔之恩違夷險向前之計羞當世而辱朝廷更無餘地是宜遄伏常刑不齒人類以少贖失身忘德之罪若乃薰沐之加雨露之濡尙何施於朽骨與枯荄也哉昨緣殿座有命禁鑰久留嚴敎荐下逃遁無路雖不得不冒沒入肅唐突登筵而諉而一出自同無故遂至於因仍蹲據斷非人理之所敢安臣分之所敢出也玆敢略具情實仰瀆於黈纊之聽伏乞聖慈天地父母下臣攸司勘臣罪戾仍命永刋臣姓名於朝籍俾臣避遠駥機延保殘喘以卒覆載生成之澤公私不勝萬幸答曰省疏具悉筵席敷示何等反復卿其勿辭行公
정조 12년
戊申四月二十九日卯時上詣文禧廟擧動入侍時左承旨趙衍德左副承旨曺允大右副承旨洪仁浩同副承旨南鶴聞假承旨徐鼎修李時秀記事官金孝建假注書趙台榮記事官李相璜金祖淳一提學金鍾秀檢校直提學徐有防檢校直閣金憙鄭東浚原任直閣徐龍輔待敎尹行任以次隨駕上具戎服乘輿出協陽門降輿乘轎出敦化門至松皮橋命書傳敎曰今日隨駕皆以入直軍擧行之意申明分付衛內軍兵皆用入直則禁軍別將擧行萬萬駭然當該別將李漢泰爲先汰去記過待令其代卽爲差出入興化門詣金商門外降轎乘輿詣寧善門外降輿入幕次改具翼善冠淺淡服乘輿詣文禧廟降輿詣神位前三上香執酌獻酌行祭如儀禮畢命退
정조 12년
戊申四月二十九日辰時上御尊賢閣假都承旨假左承旨入侍時假都承旨徐鼎修假左承旨李時秀假注書趙台榮記事官李相璜金祖淳以次進伏訖上命書傳敎曰初欲觀勢爲之道路只令修治以待矣今日當臨孝昌墓以此分付路由敦義門六曹堂郞各一員隨駕百官則雖祗迎勿爲之服色以時服擧行隨駕軍兵只以外營入直步軍訓將都領隨駕事分付命退承史以次退出
정조 12년
戊申四月二十九日辰時上詣孝昌墓擧動入侍時左承旨趙衍德左副承旨曺允大右副承旨洪仁浩同副承旨南鶴聞假承旨徐鼎修李時秀記事官金孝建假注書趙台榮記事官李相璜金祖淳一提學金鍾秀檢校直提學徐有防檢校直閣鄭東浚原任直閣徐龍輔待敎尹行任以次隨駕上具戎服乘輿出廣達門降輿乘轎出興化門由敦義門詣孝昌墓齋室門外降轎御齋室改具翼善冠淺淡服詣丁字閣行奠酌禮行祭如儀仍詣墓上奉審訖行晝茶禮祭如儀還詣齋室改具戎服少頃上乘轎出齋室由敦義門入興化門詣廣達門降轎乘輿入顯謨門還內諸臣退出
정조 12년
戊申四月二十九日酉時上御興政堂左承旨入侍時左承旨趙衍德假注書趙台榮記事官尹行任金祖淳原任直提學徐有防檢校直閣徐鼎修鄭東浚原任直閣徐龍輔以次進伏訖上曰行祭時刻單子依例入之事分付賤臣承命出傳上曰生雉以活鷄自明日代捧事分付司饔院及京畿監營賤臣承命出傳命退諸臣退出
정조 12년
兼都承旨沈豐之坐左承旨趙衍德坐右承旨尹行元坐左副承旨曺允大坐直右副承旨洪仁浩救食進去同副承旨南鶴聞坐直注書金孝建病一員未差假注書李貞運藥院直趙台榮仕直事變假注書未差
정조 12년
大駕詣文禧廟親祭罷後內閣政院玉堂藥房單子問安答曰知道朝廷二品以上六曹堂上兩司長官宗親百官單子問安答曰知道
정조 12년
詣慶熙宮經宿後內閣政院玉堂藥房口傳問安答曰知道朝廷二品以上六曹堂上口傳問安答曰知道
정조 12년
王大妃殿惠慶宮中宮殿朝廷二品以上六曹堂上單子問安答曰知道
정조 12년
曺允大啓曰來初五日朝參日次矣敢稟傳曰停
정조 12년
傳于曺允大曰出宮門路以資政門爲之
정조 12년
傳于南鶴聞曰同副承旨馳詣景慕宮奉審摘奸以來
정조 12년
南鶴聞啓曰端午帖製述人旣已抄啓矣弘文提學徐有隣卽爲牌招出韻科次何如傳曰待開門牌招
정조 12년
南鶴聞啓曰今此端午帖製述人抄啓中時無職名人令該曹依例口傳付軍職何如傳曰允
정조 12년
南鶴聞啓曰今日朝廷問安時請承言色已過三次而不來其在事體誠極未安當該承言色推考警責何如傳曰允當該承傳色不卽取稟又不一邊取稟一邊替進極爲可駭令該府拿囚過一朔後勘律此雖少事掩置之習萬萬痛駭大臣之久留亦豈有如許事體此後廷班遲滯下來者與政院請坐尤有異焉再請不來直以罷職啓請三請不來以罷拿啓請司謁令攸司重勘一體啓請事定式今日擧行遲滯當該司謁令攸司從重科治
정조 12년
傳于曺允大曰今日當還宮時刻待下敎爲之
정조 12년
以京畿監司狀啓日次朔膳代封令該院稟處事傳于南鶴聞曰昨年已有下敎何以狀請乎昨年則四月旬前已代捧今年未免差晩此後無論廚院畿營無論四月五月亦無論日次及物膳別物膳勿稟隨乏代捧只以代捧之意畿營則狀啓不待回啓代捧廚院則亦爲草記不待批下代捧事定式擧行一以除獵軍貽弊民間之弊一以除貢人本色難捧之弊事分付厨院乃令廟堂行會畿營
정조 12년
南鶴聞以司饔院官員以監膳提調意啓曰因傳敎本院所供各殿宮日下生雉今日爲始以活鷄代捧之意敢啓傳曰知道
정조 12년
以原春監司狀啓金化縣監魚在沼罷黜事傳于曺允大曰令該曹口傳差出待下批明日辭朝
정조 12년
吏曹口傳政事以吳在斗爲金化縣監
정조 12년
南鶴聞以禁衛營言啓曰今日還宮時依兵曹節目延和門入直鄕軍一哨南營入直鄕軍二十名待標信除出該將官領赴訓鍊都監領陣而罷陣後南營入直鄕軍則還入西營元直所之意敢啓傳曰知道
정조 12년
文禧廟朔祭親行敎是時亞獻官左議政李性源終獻官右議政蔡濟恭贊禮禮曹判書李𡊠典祀官奉常正崔烜執禮修撰兪漢謨執尊副修撰沈興永大祝奎章閣待敎尹行任祝史校理宋翼孝齋郞副修撰李東稷爵洗位二兵曹正郞鄭觀輝禮曹正郞李鎭宅亞終獻盥洗位禮曹佐郞朴興祚贊者二引儀金東覽崔珽謁者二兼引儀尹之衡鄭桓贊引二兼引儀鄭熙濟慶邦運祭監監察南必錫張鉉國
정조 12년
大司憲李度默大司諫安聖彬司諫李濟萬掌令崔景岳持平柳頤玄獻納柳匡天校理宋翼孝正言徐邁修修撰兪漢模副修撰李東稷沈興永等箚曰伏以是月也卽我文孝世子終祥之月也俛仰之間天星再周尺衣令聞於乎不忘銅闈往蹟廓然靡逮臣民哀隕之情若在厥初而況國賊尙未討也君讎尙未復也至冤終莫之伸此慟尤何可極嗚呼窮天極地之逆一日難容食肉竊皮之願八域同情而文陛碎首之人寂乎無聞公車請討之章便成陳言伈泄若相忘玩愒若無故今已三載于玆矣噫嘻此何事也藉令事端全沒把捉根因實難盤覈猶當積誠殫力靡不用極期於罪人斯得王章夬施而矧今偉宇之逆節萬口皆傳醫媼之陰圖一國齊憤鉤得情狀灼有其路嚴加訊鞫寧容少緩而乃反任其偃息置而不問豈謂此事不足疑耶諱慶擬帥莫掩眞贜投劑斷乳是何腸肚抑謂此雖可疑亦不足問耶初無可疑則已旣有可疑奈之何不一問也當疑而不疑疑之而不問無一可者以殿下明聖又何靳持如是也非但群下之情愈久愈惑後世之視今日者亦將以爲如何哉嗚呼天日昭臨神祗森列巨魁顯戮必無倖逭之理而其在代天工行天討之道又何可全然無事袖手而坐以待其情節之自綻露也嗚呼王綱墜矣民彝斁矣三年之禮將訖百世之讎猶在竊恐從此時移事久易致日遠而日忘寧不大可悲哉亦寧不大可懼哉臣等謂時偉宇鎭廷揖乳媼亟令王府爲先拿囚待用刑嚴鞫得情快正典刑斷不可已也取進止答曰省箚具悉勿煩
정조 12년
戊申五月初一日辰時上還宮擧動入侍時左承旨趙衍德左副承旨曺允大右副承旨洪仁浩同副承旨南鶴聞假承旨徐鼎修李時秀記事官金孝建假注書趙台榮記事官李相璜金祖淳一提學金鍾秀檢校直提學鄭民始原任直提學徐有防檢校直閣金憙鄭東浚原任直閣徐龍輔直閣鄭大容待敎尹行任以次隨駕上具戎服乘輿出資政門詣崇政門外降輿乘轎命書傳敎曰侍衛軍兵雨具出興化門詣敦化門外命宣傳官出標信解嚴詣協陽門降轎乘輿入宣化門還內諸臣退出
정조 12년
兼都承旨沈豐之坐左承旨趙衍德坐直右承旨尹行元藥院直左副承旨曺允大坐右副承旨洪仁浩坐直同副承旨南鶴聞坐注書金孝建病一員未差假注書李貞運藥院直趙台榮仕直事變假注書未差
정조 12년
藥房都提調臣金熤提調臣沈豐之副提調臣尹行元啓曰節序流邁此月復屆駕臨廟墓親行朔貢伏惟聖懷益復難抑移次經宿雨餘回鑾伏未審夜間聖體若何今日臣等率諸御醫趁早入診詳察聖候爲宜王大妃殿氣候何如惠慶宮氣候何如臣等不任區區伏慮敢此問安竝爲仰稟傳曰知道慈殿慈宮氣候一樣後日次入侍宜矣
정조 12년
以申光岳囚單子傳于洪仁浩曰放送
정조 12년
以張重吉囚單子傳于洪仁浩曰保放
정조 12년
曺允大以司僕寺官員以一二提調意啓曰依下敎駕轎梢差備四名各木二疋布一疋施賞之意敢啓傳曰知道
정조 12년
洪仁浩以刑曹言啓曰昨日動駕時西部居朴繼問擊錚於衛外故取考其原情則以爲其父朴廷臣丁酉年分以宮家恩賜結數踏驗事下往三南時應有給馬之例故問議於兵曹馬色書吏張運昌則運昌言內稽考前例成給云而畢竟自尙瑞院把上馬牌文案兵曹堂郞手決踏印翻貼于畿營以給故因以往返矣忽地生事以偸出馬牌樣爲日次罪人寧有如此至冤刻骨者乎伏乞令該曹該院去來文案及兵曹給馬關文與畿營翻貼文跡一一詳査後使其父生出獄門云矣朴廷臣本以無賴之輩假托宮監與張運昌暗自符同給賂運昌圖得馬牌出沒外邑侵虐小民討索千餘金節次捕廳及本曹査問時一一承款乃於結案取招之時敢生死中求生之計飾詐漫漶一反前說誠極凶獰而今於獄事已成鐵案之後又縱其稚子肆然驚動天聽尤涉痛惡原情勿施何如傳曰允
정조 12년
洪仁浩以刑曹言啓曰再昨日動駕時西部居良人金光鍊等擊錚於衛外故取考其原情則以爲麻浦鹽醢廛乃是本江民人四百年來世傳之業也己丑以營債權移廛號於泮人處辛丑欲爲還退則泮人貪其厚利不聽還退故渠等初呈平市處決內泮民之不得雜處外廛曾有朝令嚴飭還退而泮人誣訴本館移文置之其年秋又呈備局處決內泮人旣專屠肆又兼鹽醢無異龍斷卽爲還退而泮人又誣訴本館移文置之壬寅又呈京兆處決內懸房則屬之泮人鹽醢則屬之江民法意甚明依舊還退而泮人又爲誣訴本館還寢故乃於其冬冒死擊錚而判付內不必勘律分付京兆因令貢市堂上從長決給事啓下則京兆處決內鹽醢之廛本是江民之業而今欲還退泮人何辭不聽乎若謂之供士之需則必有官府文案而今旣無之且泮人旣有懸房又方刷還外居之類依前還退事分付則於是泮人理窮乃搜得本館所在革罷文券中醎魚收稅者以此憑藉混稱鹽醢而其時京兆未能辨白又至還寢今年四月擊錚秋曹以依前決給回啓而泮人誣告於同成均入侍時上達還寢大抵泮人之不得出居閭里國法所禁而近年以來泮人憑藉鹽醢數十餘戶出居江上與之爭利或有不合其意則必毆打作拿甚至於誣訐本館推治江民江民之爲泮人所困亦已久矣養士之節何等重大而豈可使泮人奪取江民之殘薄生涯以供多士乎況以權移謂之永賣萬萬無據一考文券可以立判而拘於强弱以至此境乞令還退云矣本事旣非四件事之內則肆然鳴金驚動天聽極爲無嚴狀頭金光鍊自臣曹考律勘處至於訟理曲直則泮人之不得雜處閭里法禁本自至嚴前後法司與備局處決皆事理明白輒因成均館之以養士之需爲言江民輩之旣得訟而還爲勿施非止一二至今年四月擊錚時則自臣曹論理草記旣已蒙允之後泮堂筵奏又以養士之需請寢者揆以事面終不免苟簡則渠輩呼冤不是異事依前月本曹草記批旨施行何如傳曰允
정조 12년
洪仁浩以刑曹言啓曰再昨日動駕時東部居牙兵文得弘擊錚於衛外故取考其原情則以爲渠以景慕宮北墻外植木直自再昨年洪重淵流離之後看檢植木而墻外植木直皆永付料渠則尙不付料伏乞依例付料俾得保存云矣果如原情內辭緣則莫重之地效勞旣無異同獨漏雖似可矜旣係四件事外而以自已事干恩至於鳴金難免猥越置之何如傳曰允
정조 12년
洪仁浩以刑曹言啓曰再昨日動駕時北部居童蒙張殷錫擊錚於衛外故取考其原情則以爲壬寅春自宗親府成送關文內宮房恩賜奴婢田畓踏驗次宮監朴廷臣下送時馬牌草料依例題給云故其父以兵曹書吏告課堂上而退送則朴廷臣之恐喝罔有紀極故怯於威勢果爲成送把上矣刑曹納供時宗親府書吏千龍世與廷臣附耳酬酢曰汝以給賂運昌圖得馬牌樣納供而無控該宮等說囑托廷臣若究根本則其父受賂之曖昧可以打破乞令該曹嚴覈龍世廷臣使其父分揀云矣張運昌受賂於朴廷臣處僞造把上盜踏印信圖得馬牌三次出給之狀兵曹及本曹推覈時箇箇輸款及夫結案之時忽然變辭眩亂獄情已極獰頑而乃敢以當初所無之千龍世囑托廷臣等語粧撰爲說使其稚子屢瀆天聽究厥情狀萬萬痛惡原情勿施何如傳曰允
정조 12년
洪仁浩以刑曹言啓曰昨日動駕時平安道中和居幼學李命寬擊錚於衛外故取考其原情則與同邑居李景沆爭訟祖墳事也此事上煩天聽已至四五次矣末梢道臣査啓中以此後雖百回上言一竝勿施爲請而判付內有依道啓施行之命故今年四月擊錚原情自臣曹回啓時以猥越瀆擾請照律蒙允矣不過卄餘日之間又有此擊錚之擧如許怙惡不畏法之頑民不可一任其無嚴原情勿施自臣曹考律勘處何如傳曰允
정조 12년
洪仁浩以刑曹言啓曰再昨日動駕時平安道寧遠居土校朴同伊擊錚於衛外故取考其原情則以爲乙巳年江東縣公廨修補次請得營門檜木板子公文招募願從者故渠輩三十三人每名或二十家或十餘家給價買取而當年因水勢之甚淺過冬於寧遠修補作錢七百餘兩收稅備納後丙午始爲離發矣自巡營又爲什二收稅用於亞營改建之需其餘出給時措辭知委各邑使之流下故僅到順川秋水盡落又爲過冬而去年七月到殷山則本邑由吏尹致誠從中瞞告板子四十六家謂以收稅仍執不給而到于江東則本縣座首以爲旣已收稅於殷山則江東豈無再稅乎云而仍告官家板子四十家四立以收稅執留又三家座首稱以收稅情債終不出給大抵此板初爲預納收稅於江東再爲什二收稅於本道則亞營卽道內公舍故各邑例爲護送而自寧遠至平壤沿邊九邑中惟獨殷山江東如是堅執使殘民將至自盡之境故呈營得題而不爲出給呈備局得題而亦不出給伏乞令本道兩縣所失板子八十九家四立價從市直卽爲推給俾保性命云矣原情內辭緣旣是四件之外又是板子推尋瑣瑣之事則驚動天聽事極無嚴狀頭朴同伊自臣曹照律嚴處而至於本事則疊稅稱冤已似無怪營門與備局題辭之下終不出給亦甚駭訝畢竟上徹亦似由此則有不可以呼籲之猥越而置之勿問本事令該道臣劃卽決處俾無遠民呼冤之弊事分付何如傳曰允
정조 12년
洪仁浩以刑曹言啓曰再昨日動駕時黃海道遂安居蘇召史擊錚於衛外故取考其原情則以爲乙巳十二月初六日夜有屍在於祥原乾川里卽金今同屍身而㐏奉以渠夫叛奴常懷害主之心値此事機自謂得時而納招曰今同圖得李龍甲養母李甲得等打殺云而渠夫甲得十二月初五日出往初七日還家則豈殺人於初六日夜乎抑有可證者金弘大金春宅屍身暴露之朝知其埋血人姓名而終不吐實朴太江言金元宅以其父讎乘今同之泥醉打殺云者語甚明明而祥原郡守鄭赫憑藉㐏奉之誣招鶴舞周牢勤捧侤音實無暴白之路丙午敢動天聽自本道各別詳査事判下而道臣査官歸之誣罔丁未渠之舅父又動天聽則該曹勿施特令攸司別般査問俾脫橫罹之冤云矣李甲得之父宗裕前月上言時自臣曹據丙午道臣査啓之明白請以勿施則未滿數十日之內舅婦之換名呼籲至於驚動天聽者極爲無嚴事當重勘而旣係爲夫訟冤今姑安徐原情內辭緣置之何如傳曰允
정조 12년
洪仁浩以刑曹言啓曰昨日動駕時黃海道安岳居幼學沈得浩擊錚於衛外故取考其原情則以爲渠祖重濟今年九十一歲而渠輩以鄕曲愚氓不知士庶九十以上加資之規故成冊中漏落者良由此也近百歲人尙未得一資之榮乞蒙天恩云矣果若原情內辭緣則稱冤無怪而漏落成冊莫曉其故考籍査實後狀聞之意分付該道臣何如傳曰允
정조 12년
洪仁浩以刑曹言啓曰昨日動駕時忠淸道結城居幼學李明善擊錚於衛外故取考其原情則以爲渠之祖父故通德郞弼世曾於戊申三月十七日忽聞賊勢之鴟張倡率義旅五十六人過大興郡見一隷行色蒼黃捉問其由則自禮山縣傳賊檄於大興郡急爲還歸云故渠祖卽地擊殺直入官門問凶書眞僞於大興倅趙隆則果如所聞而又自大興傳送德山者屬耳云渠祖不覺膽裂出一健步於義旅中急推凶書裂焚唐沔列邑賴而晏然可考文蹟則旣有在前多士之呈文又有身後輓誄之證言而今當天星之重回渠祖獨漏於褒揚之典往訴營門則以晩後不捧乞蒙天恩云矣李弼世之焚賊檄殺凶隷果如原情內辭緣則泯沒可惜稱冤無怪令道臣査實狀聞何如傳曰允
정조 12년
洪仁浩以刑曹言啓曰昨日動駕時忠淸道結城居良人金得呂擊錚於衛外故取考其原情則以爲其父震赫曾於戊申以壯士抄入從軍忽於陣外見有一人行跡殊常其父奮身縳致其人而嚴問則乃是賊中偵候者故拘置陣中是日卽三月二十日居無何卽爲解陣論其事蹟則雖非斬首事在捕賊而其父尙今生存乞蒙天恩云矣金震赫捕賊黨卽罷還一款原情內辭緣語無倫脊雖不足取信而戊申從軍果有的實文跡則生存人論賞旣有已例令道臣査實處之何如傳曰允
정조 12년
洪仁浩以刑曹言啓曰再昨日動駕時忠淸道庇仁居幼學李聖章擊錚於衛外故取考其原情則以爲庇仁舒川接界之間有田畓數多居民各自耕食渠之祖與父亦自起耕以爲生業矣順治年間折受於淑安房年久之後又以其結卜折受於金貴人房而至戊午年又爲折受於鄭妻房者至五六年矣甲辰年分移付於禮山以其結卜納稅於戶曹而千萬意外癸卯年分藍浦居具成海稱以買得於金貴人房云納於守禦廳持關文侵漁終不遂計又囑於鄭僉正家而鄭哥知其非理而退去又囑於金泰仁家則金家下來踏驗後知其爲民畓的實亦又退去矣成海又囑於䄄之宮房導掌朴忠儉下來則巡營捉囚嚴刑成給決立案故衆民無弊安接矣甲辰秋成海子善運又囑於禁衛營更爲侵漁竟至見逐乙巳春善運又呈議送與民相訟善運非理之狀綻露於營門以更勿侵漁之意捧侤音放送矣善運又囑於他處橫侵徵稅農時鄕民不能安堵擧懷渙散之心令該道決處俾得保存云矣此事係是四件事外則肆然鳴金驚動天聽之罪極爲無嚴自臣曹照律勘處而至於本事曲直果如原情內辭緣則不但李聖章空失之土地在所推給而已具善運父子前後所爲萬萬無狀至於圖囑逆宗家而極矣大抵京外無賴之輩奪納有主土地於宮房勢家及營門上司使遐鄕小民空失土地者在在皆然實爲痼弊不可不隨現重繩懲一礪百然後方可令小民無冤奸徒知戢此事旣己現發之後窮覈痛勘決不可一毫容貸具成海具善運捉囚營獄依律處斷後擧行形止狀聞之意分付該道道臣何如傳曰允
정조 12년
刑曹啓目擊錚人金聖孫原情云云其矣父金光玉以羅將拿來尹悌東時以不謹擧行之事定配於端川府伏乞特放矣父使矣身代配伏蒙天恩敎味白齊所供如此上裁何如判付啓放送爲良如敎
정조 12년
安川君烆疏曰伏以日月易得文禧廟終祥奄迫臣民痛霣去而益切仍伏念臣向於病狀之中强赴禁直昏不事事畢竟溺職罪止勘罷撫躬慙悚無地自容不意日前特敍有命臣含恩感祝固當卽謝恩命趨參陪班而臣之自來病勢近添毒感食飮全廢不能運動伏枕悚惶但有涕淚矣此際見差毓祥宮端午祭獻官而莫重祭享以此病狀萬無自力於將事之望玆敢不避猥越疾聲呼籲於宸嚴之下伏乞聖明俯垂諒察及時變通以重享事俾延殘喘千萬幸甚答曰省疏具悉疏辭許令該曹付標
정조 12년
副司直申大升疏曰伏以天時易邁此月奄屆文禧廟朔奠已行終祥不遠聖心之傷悼臣民之慟冤益復如新仍伏念臣屢朔病伏中見差弘陵端午祭獻官顧臣病情如有一分可强之勢則莫重祀享何敢言病而第臣所患痰癖之症閱月沈苦今至六朔于玆雜試藥餌尙未差蘇頑痰衝亘食飮減却眞元大脫形殼僅存兼以手足痿痺之症近又添劇雖於家間起居之時每當屈伸則輒復酸痛或至顚跌以此病狀實無自力將事於駿奔之地玆不得不疾聲仰籲伏乞聖慈俯垂鑑憐亟命該曹俾卽變通因治臣瀆擾之罪不勝幸甚答曰省疏具悉疏辭許令該曹付標
정조 12년
刑曹判書金鍾秀疏曰伏以臣之母病數朔沈篤屢經危境雖幸賴天之靈大勢差減而神識之蒙昧氣息之澟綴殆無餘地臣以孑然單身無兄弟子姪晝夜焦遑左右扶護實無離側之勢詞訟劇地瘝曠已多或乘間歇之片隙强判時急之公事輒覺氷炭交中公私妨奪而其所酬應於卒乍黽勉之頃者又多草率紕繆倘更一向苟蹲深恐爲罪滋大玆不得不冒控情私仰瀆於孝理之下伏乞聖明亟命遞臣本職仍將臣兼帶諸任竝鐫免俾便救護千萬之祝傳曰旣不逐日赴衙無異閒司辭疏非其時且有向來飭敎刑曹判書金鍾秀從重推考此上疏還給捧納承旨推考
정조 12년
戊申五月初二日辰時上御重熙堂左承旨入侍時左承旨趙衍德假注書趙台榮記注官金鳳顯記事官尹行任檢校直閣鄭東浚以次進伏訖上命讀公事仍書判付訖命退諸臣以次退出
정조 12년
戊申五月初二日酉時上御誠正閣右承旨入侍時右承旨尹行元假注書李貞運記事官金鳳顯記事官金祖淳首醫徐命緯以次進伏訖上曰王大妃殿氣候當此月悲疚之中本病患症候添加又有感候昨今苦劇粟米飮呑下亦不順故未得進御誠切憫矣粟米飮中藥料當加入乎命緯曰粟米飮中加入桂枝二錢則似好矣上曰桂枝可以回氣乎命緯曰然矣斡旋之功莫如桂枝而人蔘一錢重加入則好矣命書榻敎曰王大妃殿進御人蔘二錢重加味粟米飮一貼煎入以刑曹判書金鍾秀上疏命書傳敎曰旣不逐日赴衙無異閑司辭疏非其時且有向來飭敎刑曹判書金鍾秀從重推考此疏還給捧納承旨推考命退諸臣以次退出
정조 12년
兼都承旨沈豐之藥院直左承旨趙衍德坐直右承旨尹行元坐左副承旨曺允大坐直右副承旨洪仁浩坐同副承旨南鶴聞坐注書金孝建病一員未差假注書李貞運藥院直趙台榮仕直事變假注書未差